Cau kepok

Cau kepok (Musa acuminata balbisiana cultivars (BBBc)) nyaéta cau anu asalna tina spésiés: Musa balbisiana, Genom Triploid BBB (cooking).
Cau kepok kaasup kana Musa paradisiaca forma typica (plantain) taya lian cau anu bisa didahar anu saméméhna kudu diasakan heula, bisa digoréng, diseupan, dikulub, dibubuy, jeung sajabana.

Di sababaraha nagara cau kepok disebut ogé : Saba (Philipina) ; Pisang nipah (Malaysia) ; Kluain Hin (Thailand) ; saba (Vietnam).
Cau kepok aya sababaraha rupa: Kepok bodas, kepok konéng, kepok siem, jeung kepok saba.

Cau kepok anu ilahar dijual di pasar aya dua rupa: cau kepok bodas jeung cau kepok konéng. Cau kepok bodas cauna rada heuras jeung henteu pati seungit, kulitna leuwih kandel tibadan cau kepok konéng.
Saturuy cau kepok beuratna kurang leuwih 14–22 kg, dina saturuy aya 10 nepi ka 16 sikat, unggal sikatna mibanda kurang leuwih 20 cau.

Hama cau kepok 
Sababaraha panyakit anu remen nyerang kana tangkal cau kepok anu ngabalukakeun karugian ku lantaran cau henteu buahan malahan nepi ka teu hirup:
 Fusarium oxysporum (layu darah), ieu panyakit mimiti nyerang kana daun beulah luar, tuluy mapay ka jerona anu ngabalukarkeun daun jadi sumpung.Ieu baktéri tuluy nerekab kana palapah daun, balukar tina ieu panyakit buah cau anu dihasilkeun di jerona harideung kawas cau buruk.
 Hileud (Erionata thrax L) nyerang kana daun ngabalukarkeun daun cau kepok pating péréntél nepi ka béak tingal palapahna.
 Bangbung cau (Cosmopolies sordidus Germar) nyerang kana tangkal cau, balukarna tangkal cau katémbong layu, tuluy koropok tengahna, tungtungna runtuh katebak angin.
 Virus bunchy top, tangkal cau katémbong leuwih buntet, palapah daun leuwih pondok tur jegjreg, lila kaliaan daunna konéng, teu kungnsi lila tiharita tangkalna runtuh.
 Bakteri Mycosphaerella musicola, nyerang kana daun ngabalukarkeun daun borontok, lila kalilaan semu hideung, antukna daun layu tur garing saacan waktuna.

Mangpaat jeung kagunaan 
Cau kepok geus ilahar dijieun rupa-rupa olahan : seupan cau, kiripik, kolek, goréng, jeung sajabana. Sagigireun ti éta aya kagunaan séjén tina cau kepok :
 Cau kepok anu kolot tapi acan asak dimangpaatkeun pikeun bahan nyieun tipung cau.
 Cai peresan tina beuti tangkal cau kepok bisa dimangpaatkeun pikeun ubar diséntri, dipaké kekemu pikeun ngubaran amandel ogé ngubaran gangguan dina peujit (radang usus),
 daunna geus pada mikawanoh dipaké pikeun nandéan, mungkus jeung mapaés rupa-rupa olahan, saperti: Bugis, pais, leupeut, congclot, jeung sajabana.
 Panalungtikan anu dilakukeun cau kepok ogé bisa dimangpaatkeun pikeun nyieun inuman probiotik.

Tempo ogé 
 Cau ambon
 Cau limpung
 Cau nangka
 Cau ambon
 Cau manggala

Daptar pustaka

Dicutat tina 

Tutuwuhan
Cau
Musaceae
Bungbuahan
Tutuwuhan tropis